Source: http://www.raamatupidaja.ee/uudised/2013/01/14/kohus-moistis-suudi-endised-tartu-haridusametnikud
Timestamp: 2018-08-14 17:37:10+00:00
Document Index: 3904975

Matched Legal Cases: ['Kohus ', 'Kohus ', 'kohus ', 'Kohus ', 'kohus ', 'Kohus ', 'Kohus ', 'kohus ', 'Kohus ']

Kohus mõistis süüdi endised Tartu haridusametnikud - Raamatupidaja
Kohus mõistis süüdi endised Tartu haridusametnikud
14. jaanuar 2013 11:44
Tartu maakohus tunnistas täna, 14. jaanuaril, endise Tartu linnavalitsuse haridusosakonna peaspetsialisti Irina Aabi (49) süüdi omastamises, dokumentide võltsimises ja nende kasutamises.
Kohus mõistis talle kolme aasta ja kuue kuu pikkuse vangistuse, millest kohe ärakandmisele kuulub viis kuud ja 27 päeva. Ülejäänud vangistus mõisteti talle tingimisi kolmeaastase katseajaga. Eelvangistuses on Aab 2011. aastal juba viibinud kolm päeva.
Endise Tartu Kivilinna Gümnaasiumi direktori Ants Serki (58) ja endise Tartu Kommertsgümnaasiumi direktori Priit Hänni (57) tunnistas kohus süüdi omastamises. Serkile mõisteti kuue kuu ja Hännile nelja kuu pikkune tingimisi vangistus kolmeaastase katseajaga.
Jüri Karu (51) tunnistati süüdi omastamisele kaasaaitamises, dokumentide võltsimises ja nende kasutamises. Talle mõisteti ühe aasta ja kahe kuu pikkune tingimisi vangistus kolmeaastase katseajaga. Eelvangistuses on Karu 2011. aastal juba viibinud kolm päeva.
Menetluskulude katteks peavad Aab, Serk ja Karu tasuma 480,45 eurot ning Hänni 2554,72 eurot.
11. jaanuaril toimunud kohtuvaidluses loobus prokurör osaliselt süüdistusest. Prokurör jäi Aabi puhul kinkekaartide 3374 euro ulatuses omastamise ja Karu puhul 287 euro ulatuses omastamisele kaasaaitamise süüdistuste juurde. Lisaks loobus prokurör Aabi süüdistuses 319eurose fotoaparaadi omastamises.
Kohus jättis loobutud süüdistuse ulatuses kannatanu Tartu linna tsiviilhagi läbi vaatamata. Selles osas on linnal õigus esitada hagi uuesti tsiviilkohtumenetluse korras.
Kohus mõistis aga linna kasuks tekitatud kahjude hüvitamiseks välja üle 147 000 euro, millest osa peab Irina Aab tasuma üksi, osa koos antud kriminaalasja kaassüüdistatavatega ja osa koos antud kriminaalasjast 2011. aastal eraldatud kriminaalasja süüdimõistetutega.
Kohtumenetluse pooled saavad tänase otsuse vaidlustamise soovist teatada seitsme päeva jooksul. Kui otsus vaidlustatakse, teeb kohus motiveeritud tervikotsuse teatavaks 29. jaanuaril.
Antud kriminaalasjast eraldati 2011. aasta lõpus iseseisvaks menetluseks osa, mis oli kohtumenetluses eelmise aasta kevadel. Kohus mõistis süüdi ning määras karistuse kolmele isikule: http://www.kohus.ee/56521.
URL: http://www.raamatupidaja.ee/uudised/2013/01/14/kohus-moistis-suudi-endised-tartu-haridusametnikud